Andreea Paul spune că pensiile speciale trebuie eliminate, pentru a se reveni la principiul contributivității în întregul sistem. Ea consideră că propunerile PNL privind dublarea salariilor medicilor și creșterea cu 22 % a salariilor bugetarilor sunt sustenabile, în condițiile în care vor fi considerate priorități în actul de guvernare.

”Este obligatoriu să respectăm legea, ori legea spune foarte clar că un proiect de buget trebuie să existe până la mijlocul lunii noiembrie. Așadar este foarte bine că actualul guvern pregătește un draft de buget asupra căruia își va pune amprenta viitorul guvern. Dar noi asistăm deja la o competiție între cheltuielile sociale și cheltuielile cu investițiile într-un an cu fierbere electorală, așa cum este acest an. Să nu uităm că de foarte multe ori populismul și incompetența, cei mai mari dușmani ai noștri, și-au pus amprenta asupra bugetelor. Nu cred că a uitat cineva, de pildă, decizia luată în anul 2008, chiar cu vot în Parlament, pentru creșterea salariilor profesorilor. Era tot un an electoral. O decizie care nu s-a pus în aplicare niciodată.

Așadar, ce vreau să spun este că logica politică așezată pe populism va învinge logica economică și în acest an, în care vom avea din nou fierbere electorală. Politicienii, din oricare partid ar fi ei, nu sunt credibili când este vorba de evaluarea propunerilor electorale cu impact bugetar. În consecință, ceea ce propun eu este să dăm această atribuție Consiliului Fiscal, să facă evaluări independente ale tuturor propunerilor făcute de către candidați sau de către partide asupra echilibrului bugetar. Să știți că ceva asemănător se întâmplă și în Statele Unite, care are un Oficiu al Bugetului. Ceea ce trebuie să ne îngrijoreze sunt dezechilibrele externe, care sunt cele mai periculoase. De pildă cele care dinamitează cursul de schimb. Dezechilibrele interne în general sunt gestionabile.

E vorba aici despre o evaluare cu caracter tehnic a Consiliului Fiscal. Competiția electorală e una, construcția bugetară e altceva. Construcția bugetară trebuie să fie sănătoasă, pentru că altfel țara întreagă este în pericol, nu trebuie să permitem ca societatea să devină absurdă. Nu trebuie să lăsăm să curgă cu nemiluita tot felul de populisme.

PNL nu trebuie să intre în competiție cu PSD pe inițiative populiste. Nu vrem să intrăm într-un concurs de mințit alegătorii, cu inițiative speciale de genul pensii speciale pentru toți, așa cum pregătește de exemplu PSD acum în ultima sesiune parlamentară. Trebuie să ne vindecăm de populism și incompetență, pentru că astea au atârnat cel mai mult în ultimul sfert de veac în balanța puterii și a impotenței politice. Putem discuta cu argumente despre pensii și necesitatea eliminării pensiilor speciale? Am făcut o analiză mai amplă unde am arătat că pensia specială medie civilă - aici intră parlamentari, diplomați, grefieri, magistrați, personal aeronautic, personalul Curții de Conturi - este de două ori mai mare decât pensia specială medie militară! Și de 7 (șapte) ori mai mare decât pensia medie din sistemul de asigurări sociale de stat! Nu cred că astfel de decalaje în sistemul public de pensii sunt acceptabile. Din contră, cred că este foarte sănătos principiul contributivității, mult mai corect, mult mai echitabil. De altfel criza te obligă să revii la normalitate.

Dar mai există o problemă despre care nimeni nu discută. Avem un Produs intern brut al României și o corelație care ar trebui făcută între salarii, între diferitele categorii de bugetari. De exemplu salariile medii din domeniul medical sunt în general de două-trei ori mai mari decât media salariului pe economie. Nu mai vorbesc despre chirurgi care câștigă mult mai mult, ci de salariile medii din domeniul medical. România trebuie să ajungă la aceste corelații salariale corecte dacă nu vrem să pregătim mai departe medici și asistenți pentru Franța, pentru Germania și așa mai departe. Am auzit acum ceva vreme un lucru foarte interesant: primarii din orașele mici din orașele vestice fac adevărate campanii de recrutare de medici și asistenți medicali din țara noastră. Nu trebuie să permitem să se mai întâmple astfel de lucruri și de aici s-a născut și propunerea PNL de a crește, chiar dubla salariile medicilor. Dacă vrem să reclădim o Românie normală este o propunere absolut necesară. Nu se poate continua cu acest nivel al salariilor în domeniul medical. Avem nevoie de medici buni, dentiști buni.

Sigur că sunt foarte multe urgențe în societate, dar nu pot fi rezolvate toate urgențele doar pentru că este campanie electorală. Acest concurs de promisiuni trebuie gestionat cu echilibru chiar dacă e an electoral și sper ca PNL să reușească. Noi în două săptămâni vom face o propunere cu 10 măsuri asumate ferm și posibil de aplicat, cu evaluarea exactă a impactului bugetar”.